b'\n_START_ARTICLE_\nSven Nordqvist\n_START_SECTION_\nTaust\n_START_PARAGRAPH_\nSven Nordqvisti isa oli g\xc3\xbcmnaasiumi\xc3\xb5petaja, ema aga kartograaf ja arsti sekret\xc3\xa4r. Tema vanemad lahutasid, kui Sven oli kaheaastane, ning seej\xc3\xa4rel kolis ta koos ema ja suurema vennaga emapoolsete vanavanemate juurde Halmstadi._NEWLINE_15-aastaselt v\xc3\xb5ttis ta osa \xc3\xbchest Ameerika illustreerimise kirikursusest. P\xc3\xa4rast kursust proovis ta mitmesse kunstikooli sisse saada, kuid see ei \xc3\xb5nnestunud. Seej\xc3\xa4rel asus ta Lundi \xc3\x9clikooli juures asuvas tehnikak\xc3\xb5rgkoolis arhitektuuri \xc3\xb5ppima ja p\xc3\xa4rast l\xc3\xb5petamist t\xc3\xb6\xc3\xb6tas ta sel alal kaks aastat (aasta arhitektina ja aasta \xc3\xb5petajana samas koolis)._NEWLINE_Sven Nordqvist hakkas joonistamisega tegelema \xc3\xbches Halmstadi reklaamib\xc3\xbcroos. Seej\xc3\xa4rel illustreeris ta \xc3\xb5pperaamatuid, joonistas plakateid, \xc3\xb5nnitlus- ja j\xc3\xb5ulukaarte. Lisaks illustreeris ta isegi neli pildiraamatut, paar romaani ning t\xc3\xb6\xc3\xb6tas oforttehnikas ja muudes graafikastiilides.\n_START_SECTION_\nKirjanik ja kunstnik\n_START_PARAGRAPH_\n1982. aastal korraldas kirjastus Opel pildiraamatute v\xc3\xb5istluse, mille v\xc3\xb5itis Sven Nordqvist raamatuga "Agaton \xc3\x96man och alfabetet". Tema suur l\xc3\xa4bimurre tuli aga j\xc3\xa4rgmise raamatuga, mille pealkiri oli "Pannkoogitort" (Pannkakst\xc3\xa5rtan) ning kus ta sai esimest korda teha tutvust Pettsoni ja Findusega._NEWLINE_Lisaks on Nordqvist illustreerinud kirjanikupaari Tomas ja Jujja Wieslanderi raamatuid, kus on tegelasteks Mamma Muu ja Vares. Tema illustreeritud on ka mitmed nii raadiost kui televisioonist tuntud j\xc3\xb5uluseriaalid. Sven Nordqvisti joonistusi iseloomustavad detailirohkus ja peen huumor._NEWLINE_1993. aastali suri v\xc3\xa4hki Hannele Norrstr\xc3\xb6m \xe2\x80\x93 t\xc3\xbcdruk, kes oli kirjutanud jutustuse "Guldflickan" ning kes soovis, et selle illustreeriks Nordqvist. Kunstnik v\xc3\xb5ttis t\xc3\xb6\xc3\xb6 vastu ning raamat ilmus 1995. aastal ja kogu selle m\xc3\xbc\xc3\xbcgist saadud tulu l\xc3\xa4ks v\xc3\xa4hki p\xc3\xb5devate laste toetusfondi._NEWLINE_Lisaks raamatute illustreerimisele on Nordqvist teinud ka kujundusi ja installatsioone, sealhulgas on ta Uppsala Akadeemilise Haigla lasteosakonna \xc3\xbche m\xc3\xa4ngutoa kujunduse autor. Ta on l\xc3\xb6\xc3\xb6nud kaasa ja ehitanud \xc3\xbcles mitu Pettsoni maja eri paigus Rootsis (n\xc3\xa4iteks Junibacken ja Gr\xc3\xb6na Lund). Sven Nordqvisti jaoks on alati oluline olnud n\xc3\xa4ha asju lapse vaatenurgast ja see on ka tema raamatute edu p\xc3\xb5hjus._NEWLINE_Nordqvisti kunstilooming ei ole m\xc3\xb5eldud ainult v\xc3\xa4ikestele lastele: tema teksti ja pilte v\xc3\xb5ivad nautida igas vanuses raamatus\xc3\xb5brad. Aastal 2007 v\xc3\xb5itis ta oma pildiraamatu "Kus on minu \xc3\xb5de?" (Var \xc3\xa4r min syster?) eest parima laste- ja noorteraamatu kategoorias August Strindbergi j\xc3\xa4rgi nime saanud Rootsi olulisima kirjandusauhinna Augustipreemia (Augustpriset). Varem oli ta samale auhinnale kandideerinud Mats Wahli raamatu "Pikk reis" (Den l\xc3\xa5nga resan) illustraatorina. Lisaks neile on Nordqvisti p\xc3\xa4rjatud muudegi auhindadega, mille hulgast leiab ka rahvusvahelisi (nt Saksamaal v\xc3\xa4lja antav noortekirjanduse auhind Deutscher Jugendliteraturpreis aastast 1992)._NEWLINE_Alates sellest kui aastal 2001 ilmus raamat "Kuidas v\xc3\xa4ike Findus kaotsi l\xc3\xa4ks" (N\xc3\xa4r Findus var liten och f\xc3\xb6rsvann) v\xc3\xa4itis Nordqvist pikka aega, et rohkem Pettsoni ja Finduse raamatuid ei ilmu. Ta p\xc3\xbchendas palju aega raamatule "Var \xc3\xa4r min syster?", teisele projektile "Lisa ootab bussi" (Lisa v\xc3\xa4ntar p\xc3\xa5 bussen) ning teiste kirjanike raamatute illustreerimisele. Kuid k\xc3\xbcmme aastat p\xc3\xa4rast mainitud viimase Pettsoni ja Finduse raamatu ilmumist tuli kirjanikule m\xc3\xb5te kirjutada \xc3\xbche vana teatrit\xc3\xbcki p\xc3\xb5hjal nendest uus raamat ning aastal 2012 ilmuski paljude r\xc3\xb5\xc3\xb5muks raamat "Findus kolib v\xc3\xa4lja" (Findus flyttar ut). Raamat j\xc3\xb5udis kiiresti m\xc3\xbc\xc3\xbcgiedetabelite tippu nii Rootsis kui ka Saksamaal, kus Pettson ja Findus on samuti v\xc3\xa4ga populaarsed._NEWLINE_Eesti keeles on ilmunud mitu Pettsoni ja Finduse raamatut ning ka autori enda illustreeritud Mamma Muu ja Varese sarja raamatuid. M\xc3\xb5lema sarja raamatute p\xc3\xb5hjal on tehtud ka multifilme.'